30 kinders in hospitaal ná ongelukDie wrak van die bus. (Foto: ER24) Altesame 30 kinders is Vrydagoggend in hospitale aan die Oos-Rand opgeneem nadat ’n bus en drie voertuie in ’n ongeluk in die omgewing van Germiston betrokke was. Sowat 100 kinders, almal tussen die ouderdomme vyf en 13 jaar oud, is vanoggend op die ongelukstoneel in Wadeville aangetref. Russel Meiring, woordvoerder van ER24, sê paramedici van verskeie nooddienste het teen 07:55 op die toneel in Black Reef-weg aangekom, waar ’n bus en drie voertuie langs die pad gestaan het. ŉ Magdom kinders het almal naby die bus gesit. Altesaam 30 van die kinders het ligte tot matige beserings tydens die ongeluk opgedoen. Die kinders is almal op die toneel behandel voordat hulle na nabygeleë hospitale vervoer is vir verdere mediese behandeling. Meer besonderhede omtrent die ongeluk is nie bekend nie. Die plaaslike owerhede was vanoggend op die toneel om ondersoek in te stel.